Il-bluha tal-pagani Tassew boloh minn twelidhom dawk kollha li ma għarfux 'l Alla, u mill-ħwejjeġ tajba li jidhru ma waslux biex jagħrfu lil Dak li hu ; lanqas għarfu min għamilhom, huma u jarawhom b'għajnejhom. Imbagħad in-nar, ir-riħ, l-arja ħafifa, id-dawra tal-kwiekeb, il-mewġa qawwija, id-dawl tas-sema li jmexxi d-dinja: lil dawn ħasbuhom allat. Jekk ħasbuhom allat, għax tgħaxxqu bi ġmielhom, imisshom jifhmu kemm hu aħjar minnhom is-Sid tagħhom. Għax min ħalaqhom hu l-bidu ta' kull ġmiel. Jekk jistagħġbu bil-qawwa u l-ħidma tagħhom, imisshom jindunaw minnhom kemm hu aqwa dak li għamilhom. Għax fil-kobor u l-ġmiel tal-ħlejjaq jingħaraf, bħal fi xbieha, Dak li jagħmilhom. Imma dawn mhuwiex ta' min ilumhom wisq; għandhom mnejn ħarġu mit-triq it-tajba, huma u jfittxu 'l Alla bix-xewqa li jsibuh. Ifittxu bir-reqqa l-għemejjel tiegħu; iżda tħawdu b'dak li raw fihom, daqs kemm huma sbieħ. Imma lanqas dawn m'huma ta' min jagħdirhom. Għax jekk setgħu jagħrfu daqshekk, u jħaddmu moħħhom fuq il-ħolqien, kif ma sabux aktar malajr is-Sid tiegħu? Ix-xejn tal-idoli Imsieken dawk li t-tama tagħhom hi fi ħwejjeġ mejta, li jsejħu alla xogħol idejn il-bniedem, id-deheb u l-fidda, maħduma bis-sengħa, u xbihat ta' bhejjem, jew xi ħaġra bla siwi maħduma minn xi ħadd żmien ilu. Ikun hemm mastrudaxxa; dan jaqta' siġra tajba għax-xogħol, u jneħħilha bir-reqqa l-qoxra tagħha kollha; imbagħad jaħdimha bis-sengħa tiegħu, u jagħmel minnha xi ħaġa tajba għall-ħajja ta' kuljum; imbagħad bil-fdal li jibqagħlu minnha, isajjar iklu, u bih jixba'. Xi laqxa oħra tibqa' li għalxejn ma tkun tiswa, biċċa għuda mgħawġa u kollha ingroppi, jaqbadha u joqgħod inaqqaxha biex jgħaddi ż-żmien, isawwarha bis-sengħa f'ħin il-mistrieħ, u jagħtiha x-xbieha ta' bniedem; jew iġibha tixbah lil xi bhima bla siwi, u mbagħad jiżbogħha bin-nogħra, jgħaddilha fuqha ż-żebgħa ħamra, u jgħattilha biż-żebgħa kull tebgħa. Imbagħad jagħmlilha niċċa kif tixirqilha, iqegħedha fil-ħajt u jwaħħalha bil-ħadid. Jaħsbilha tajjeb biex ma taqax, billi jaf li ma tistax tgħin ruħha, għax, tassew, hi biss xbieha li trid min jgħinha. Imma lilha jitlob għal ħwejġu, għaż-żwieġ tiegħu u għal uliedu; mank jistħi jitkellem ma' ħaġa bla ruħ. Għas-saħħa jsejjaħ ħaġa bla saħħa; għall-ħajja jitlob quddiem ħaġa mejta; għall-għajnuna jokrob quddiem ħaġa bla ebda ħila; għall-vjaġġ tajjeb jitlob lil min ma jafx iħarrek riġlu; għall-qligħ u għar-riżq ta' xogħol idejh, jitlob l-għajnuna ta' ħaġa b'idejn ma jiswew għal xejn.